En 32-årig mand fra Arden er afgået ved døden efter en arbejdsulykke på Skørping Varmeværk.

Den 32-årige håndværker fra Arden arbejdede i otte meters højde på Skørping Varmeværk, da den tragiske ulykke indtraf. Her torsdag morgen arbejdede han sammen med to andre tømrer på taget af varmeværket, og af uforklarlige årsager glider han på taget og falder otte meter ned. - Under arbejdet havde de alle tre sikkerhedsliner på, og der var monteret et rækværk ved tagrenden. Men alligevel falder han de otte meter og afgår ved døden på stedet, siger vagtchef ved Nordjyllands Politi, Michael Elkjær. Arbejdstilsynet arbejder på stedet for at finde årsagen til ulykken. De pårørende er underrettet.